
הכנסת העשרים
מושב שלישי
<פרוטוקול מס' 408>
מישיבת ועדת הכלכלה
יום שלישי, י"ב בטבת התשע"ז (10 בינואר 2017), שעה 11:30
<סדר היום:>
<הצעת חוק הגנת הצרכן (תיקון - הצבת מכשיר שקילה במכר טובין לפי משקל), התשע"ו-2016
 (פ/3144/20), של חה"כ יעקב אשר, משה גפני, אורי מקלב
>
נכחו:

<חברי הוועדה:> 
איתן כבל – היו"ר
יעקב אשר

<מוזמנים:> 
	נעמי הימיין רייש
	–
	ראש תחום רגולציה וחקיקה בסוכנות לעסקים קטנים, משרד הכלכלה והתעשייה

	חנה וינשטוק טירי
	–
	יועמ"ש, הרשות לצרכנות וסחר הוגן, משרד הכלכלה והתעשייה

	יצחק קמחי
	–
	המפקח על משקולות מידות וסטנדרטים, משרד הכלכלה והתעשייה

	נעם דשא
	–
	סטודנט, הסוכנות לסיוע לעסקים קטנים ובינו, משרד הכלכלה והתעשייה

	שירה דימניק
	–
	מנהל ענף תקציבים - רפרנטית, משרד האוצר

	הילה דוידוביץ- בלומנטל
	–
	עו"ד, משרד המשפטים

	שרון כ"ץ
	–
	יועצת משפטית, איגוד לשכות המסחר

	נמרוד הגלילי
	–
	מנהל תחום רשתות שיווק המזון, איגוד לשכות המסחר

	יהודה לניאדו
	–
	מנכ"ל מרב מזון כל, רשתות שיווק

	אלי שלום סתוי
	–
	יו''ר, פורום מזון ומכולות


<ייעוץ משפטי: >
איתי עצמון
<מנהל/ת הוועדה:>
לאה ורון
<רישום פרלמנטרי:>
יפעת קדם
<הצעת חוק הגנת הצרכן (תיקון - הצבת מכשיר שקילה במכר טובין לפי משקל), התשע"ו-2016 (פ/3144/20), של חה"כ יעקב אשר, משה גפני, אורי מקלב>
<היו"ר איתן כבל:>
שלום לכולם, אנחנו מתחילים דיון נוסף. הצעת חוק הגנת הצרכן (תיקון – הצבת מכשיר שקילה במכר טובין לפי משקל), התשע"ו-2016, של חברי הכנסת יעקב אשר, משה גפני ואורי מקלב.  

<יעקב אשר (יהדות התורה):>
הצעת החוק הזאת היא סופר צרכנית. קורה לכולנו שלא פעם אנחנו נשלחים לקנות דברים בתפזורת כזו או אחרת. ההוראות שקיבלנו מהמפקדה יכולות להיות קילו תפוחי עץ, אבל כשאנחנו חוזרים חזרה הביתה מתברר שזה 4 קילו. מדובר על רשתות השיווק. ברור שכשאנחנו נמצאים בקופה עם העגלה, אף אחד לא יחזור ויתחיל להוריד חלק מהדברים. זה דבר חשוב מאוד. כל מה שמדובר כאן זה לשים משקל - השר יכול להחליט לשים במקומות מסוימים משקלים נוספים -  נגיש, ידידותי, בלי מחיר. אני לא רוצה להשית על בעלי הרשתות כל פעם לעדכן. את המחיר אדם רואה כשהוא בוחר את הדברים. הוא צריך לעשות את החשבון כמה זה יוצא לפי המשקל. מדובר על משקל באיכות טובה, ברמה טובה, ידידותי לציבור. בזה אנחנו עוזרים הרבה מאוד לתושבים שלנו. 
<חנה וינשטוק טירי:>
הממשלה תומכת בהצעת החוק, אם כי יש לה כמה תנאים בתמיכה. ההצעה היא הצעה חשובה. אנחנו מדברים פה על מידע לצרכן. מדובר על מוצרים שהצרכן לא יודע את המשקל שלהם עד שהוא מגיע לקופה. לממשלה חשוב לוודא שלא יהיה מדובר בנטל על בעלי עסקים. נכון לעכשיו, וגם על פי החלטת הממשלה, ההצעה מוגבלת לחנויות ששטח הרצפה שלהן הוא 2,500 מטר מרובע. 

<היו"ר איתן כבל:>
2,500 מטר זה בגלל המרחק שהוא עובר מהפינה של המצרכים עד לקופה?
<חנה וינשטוק טירי:>
אני לא יודעת בדיוק.
<היו"ר איתן כבל:>
השופרסל שבו אני קונה הוא לא 2,500 מטר, הוא קטן יותר. הוא אפילו לא 1,000 מטר. צריך שיהיה עיקרון. או שהעיקרון צודק, או שהוא לא צודק. אם הוא לא צודק, אז לא משנה אם זה 100 מטר, 200 מטר. אני יכול להבין כשמדובר במכולת קטנה. 
<נעמי הימיין רייש:>
הנטל של הצבת המשקל הוא יותר בהיבטים של המיקום. צריך שזאת תהיה חנות שיש בה  מקום להציב את המשקל כך שהוא לא יכביד על מעברים, שהוא לא יפגע בתנועה.  

<היו"ר איתן כבל:>
בשופרסל אצלי בשכונה יש את הפינה של הירקות האורגניים. שם הם כן מציבים. אנחנו לא מביאים עכשיו משקולות בגודל של משאית. 

<נעמי הימיין רייש:>
במכולת שאני רוכשת בה, שזאת מכולת של 300 מטר, צפוף.
<היו"ר איתן כבל:>
גם ב-2,500 יכול להיות צפוף מאוד. אני רוצה להגיד את העיקרון. או שהעיקרון נכון, או שחבר הכנסת יעקב אשר סתם מבלבל לנו את המוח.
<נעמי הימיין רייש:>
העיקרון נכון כשיש מקום. 

<יעקב אשר (יהדות התורה):>
אין פה כוונה לפגוע בעסקים קטנים, אין כוונה לפגוע במכולות. אנחנו מדברים על רשתות. ה-50 סנטימטר האלה של המשקל ייקחו מקום?
<איתי עצמון:>
צריך להבין מה התכלית של ההגבלה, אם מדובר על המקום הפיזי בחנות, אם מדובר על הגנה על עסקים קטנים ובינוניים. אם מדובר על הגנה על עסקים קטנים ובינוניים, ניתן לדבר על הגבלה לפי מחזור המכירות, לא לקבוע באופן כמעט שרירותי שטח כל כך גדול. אני רק מפנה את תשומת הלב לכך שבחוק קידום התחרות בענף המזון חנות גדולה היא חנות ששטח המכירה שלה הוא לפחות 250 מטר מרובע. 

<נמרוד הגלילי:>
אנחנו חושבים שההצעה מיותרת. גם אני צרכן. גם אני עושה את הקניות בבית, לא אשתי. לצרכן סביר פחות חשוב אם זה קילו מלפפונים, אם זה 750 גרם תפוחים.
<היו"ר איתן כבל:>
אדוני טועה טעות מרה. 
<יעקב אשר (יהדות התורה):>
מה קורה כשהילדים הולכים לקנות?

<היו"ר איתן כבל:>
הרבה פעמים יש "עיניים גדולות" עד שאתה מגיע למשקל. לי יש "עיניים גדולות". אני לא אוהב לשים פירות וירקות בתוך המקרר. העובדה שאתה שם חלק מהדברים במקרר, פוגמת בטעם שלהם. אני סופר לפי כמות, אני רוצה שיהיה לי את האיזון. אתה רוצה שכשאני אגיע לקופה אני אגיד לאנשים, רגע, אני הולך להחזיר 4 עגבניות? 
<נמרוד הגלילי:>
אתה מזיז את זה הצידה. 

<היו"ר איתן כבל:>
עמדתך לא נשקלת.

<נמרוד הגלילי:>
עמדתי בעניין הזה לא מתקבלת, זכותכם המלאה, אתם המחוקקים פה. אני חושב שמרבית הצרכנים לא ישתמשו בזה. אנחנו חשבנו שלא נכון שזה יהיה בכל סניף וסניף, אלא רק בסניפים שהשטח שלהם עולה על שטח מסוים.
<היו"ר איתן כבל:>
אני חלוק לגמרי על העניין הזה של גודל. אתה יכול לבוא ולהגיד שאתה רוצה לעזור לגורם כמו מכולות בגלל אלף ואחד שיקולים. בזה אין לי בעיה. כשאתה מסתובב בתוך סופר ענק, יש לזה משמעות. מה שישבור את העניין זה המשקלונצ'יק שיושב שם? 

<נמרוד הגלילי:>
כבוד יושב-ראש הוועדה, לא מדובר פה בעלות חד-פעמית, מדובר פה בעלויות שוטפות מעבר לעלות של רכישת המשקל. אני לא יודע עוד מה יוחלט, אבל דיברו איתי על משקל אלקטרוני. 

<היו"ר איתן כבל:>
אתה רוצה את המשקל עם הברזלים? 

<נמרוד הגלילי:>
משקל אלקטרוני דורש עלויות הנדסיות של חיבור לחשמל. אני לא אמתח כבל חשמל מהקיר. אתה צריך לסדר שזה יהיה בצורה בטיחותית. 

<היו"ר איתן כבל:>
סוללות לא יהיה טוב?

<נמרוד הגלילי:>
יש כאן עלויות נוספות. זה יכול להגיע ל-2,000 שקל לסניף.  

<יעקב אשר (יהדות התורה):>
זה חד-פעמי.
<נמרוד הגלילי:>
2,000 שקל השקעה ראשונית, מעבר לזה יש עלויות כיול.
<יעקב אשר (יהדות התורה):>
160 שקל לשנה.

<נמרוד הגלילי:>
אם הצרכן ישקול בעצמו ויהיה הפרש כיול בין המשקל שהוא שקל למשקל בקופות, זה יכול להוות  פתח לתביעות ייצוגיות. 

<היו"ר איתן כבל:>
אתה יודע מתי זה יהיה? זה כמו שבמשקל אצלי בבית אני שוקל x, במשקל אחר אני שוקל y.  יכולים להית פערים של גרמים. 

<חנה וינשטוק טירי:>
ככל שזה במסגרת של סטייה מותרת.
<היו"ר איתן כבל:>
אם זה עובר את ה-2,3 גרם, מישהו מתחמן בתוך המשקל, הבעיה היא לא בכמה עגבניות שמתי בשקית. 

<נמרוד הגלילי:>
אלו בדיקות שוטפות, כיול שוטף.

<היו"ר איתן כבל:>

אתה יודע מה מאכזב אותי? אתה יודע שטיעונים מהסוג הזה הם אוויר או עץ שנפל ביער. במקום לבוא לעזור לי, להגיד: "אוקי , אני מבין שיש כאן חוק שהממשלה אישרה, שהממשלה העבירה אותו, בוא נראה איך אנחנו עושים" - -
<יעקב אשר (יהדות התורה):>
הם ביקשו את ה-2,500 מטר, משרד המשפטים אמר שזה בסדר. הם אפילו לא התייעצו עם משרד הכלכלה.

<נמרוד הגלילי:>
הבנו שאתם רוצים משקלים, זה בסדר, רק צריך לחשוב אם בכל סניף וסניף יהיה משקל, או רק במקומות שיש שם כמות אוכלוסייה מסוימת. בהצעת החוק יש לשר סמכות להקטין את גודל הסניף.  
<היו"ר איתן כבל:>
אתה יודע מה, אני הולך איתך. כמה בתי עסק שמוכרים פירות וירקות הם מעל 2,500 מטר?
<נמרוד הגלילי:>
2,500 מטר זה גדול מאוד. טעינו. אני בהחלט מסכים שטעינו. 
<היו"ר איתן כבל:>
יכולת לבוא ולהגיד שנלך על ממוצע, משהו שאני יודע ללכת איתו. יכולת לבוא ולהציע ללכת על מחזור. יכולת להציע להוציא עסקים קטנים כמו מכולות.
<יעקב אשר (יהדות התורה):>
אני בעד זה.
<אלי שלום סתוי:>
אני בעד החוק הזה. חלק מרשתות השיווק מגבילות את משקל הפירות והירקות שאותם הצרכן יכול לקבל במחיר מבצע. בחלק מהרשתות יש שילוט שאומר לצרכן: עד 3 קילו אתה משלם מחיר כזה וכזה, מעל ל-3 קילו אתה משלם את המחיר הרגיל, לא את מחיר המבצע. אני יודע שזה קיים בשטח. החריגה הזאת נוצרה על מנת למנוע מצב שבו קמעונאים קטנים ירכשו מרשתות שיווק גדולות מוצרים שהם מוכרים במבצע. הרשתות לא מעוניינות למכור את המוצרים המסובסדים למתחרים שלהן, הן מעוניינות לתת אותם לצרכן, ובצדק. ההגדרה הזאת של קיימות של משקל במחלקות שבהן צריך לשקול היא טובה, כי אם לצרכן נתנו מבצע עד 3 קילו והוא לקח לא בכוונה 5 קילו, כשהוא יגיע לקופה הוא ישלם מחיר מלא על 2 הקילו הנוספים שהוא לקח. יש הצדקה לחוק הזה בהיבט הצרכני.

<יעקב אשר (יהדות התורה):>
הארת את עינינו. 

<שירה דימניק:>
דגש נוסף שרציתי להעלות זה העניין של סוג הקמעונאי. זה משהו שעלה בוועדת שרים, אני חושבת שהוא לא תועד. הקמעונאי צריך להיות קמעונאי גדול. 

<יעקב אשר (יהדות התורה):>
אני מסכים.
<היו"ר איתן כבל:>
אנחנו עוברים להקראה. אם יהיו דברים בוויכוח, נשאיר אותם להכנה לקריאה שנייה ושלישית.

<יעקב אשר (יהדות התורה):>
זה חוזר לוועדת שרים.

<איתי עצמון:>

אני אקרא מתוך הנוסח שהעבירו נציגי הממשלה. אני אערוך בו את ההתאמות הנדרשות אם יהיה צורך. 

הצעת חוק הגנת הצרכן (תיקון – הצבת מכשיר שקילה במכר טובין לפי משקל), התשע"ז-2017.

הוספת סעיף 14ט
1. 
בחוק הגנת הצרכן, התשמ"א-1981, אחרי סעיף 17ז יבוא:





"הצבת מכשיר
17ח 
(א) עוסק המוכר טובין לפי משקל, שלא ניתן 





שקילה במכר

לגביהם שירות הכולל שקילה, לפני התשלום





טובין לפי משקל

עבור הטובין יציב במקום עסקו, באופן גלוי 







ונגיש לצרכן ובסמוך לטובין המוצעים למכירה








לפי משקל, מכשיר שקילה תקין;

אני מבין שמדובר על מכשיר אחד? 
<יעקב אשר (יהדות התורה):>
בסעיף (ב) יש לשר אפשרות להרחיב את זה.

<איתי עצמון:>
אם מדובר על כמות שונה, צריך להגיד מה הכמות שנדרשת.
<חנה וינשטוק טירי:>
אני חושבת שצריך להגיד את זה במפורש. ככל שלא אומרים, הפרשנות הסבירה היא שמדובר במכשיר שקילה אחד. אני מניחה שזאת הייתה הכוונה.
<יעקב אשר (יהדות התורה):>
זאת הייתה הכוונה כשנתנו אפשרות לשר. נכתוב אחד לפחות.

<היו"ר איתן כבל:>
אני מסכים. 

<איתי עצמון:>
הצעת הממשלה היא שהסעיף יחול על חנות ששטח הרצפה שלה עולה על 2,500 מטר. אני מבין שהכוונה היא להחיל את החובה הזאת על קמעונאי גדול  כהגדרתו בחוק לקידום התחרות בענף המזון.
<יעקב אשר (יהדות התורה):>
הבנתי ממשרד הכלכלה שהם רוצים שיהיה איזה שהוא מטראז'. 
<היו"ר איתן כבל:>
אני מציע שנבחן את זה לקריאה שנייה ושלישית. בינתיים נשאיר את זה בהגדרה של קמעונאי גדול על פי חוק קידום התחרות בענף המזון. אם יהיו שינויים שתגיעו עליהם להבנות, נעשה את התיקונים בהתאם.

<חנה וינשטוק טירי:>
להוריד את המספר?

<היו"ר איתן כבל:>
כן, להוריד את ה-2,500, ולעבור למודל של קמעונאי גדול.

<איתי עצמון:>
לפי חוק קידום התחרות בענף המזון, קמעונאי גדול הוא קמעונאי המחזיק ב-3 חנויות לפחות, שמחזור המכירות הכולל של חנויותיו בשנת הכספים הקודמת עולה על כ-247 מיליון שקלים חדשים. יש פסקה (2) של אותה הגדרה, שבה מדובר על קמעונאי המחזיק בחנות מקוונת. זה לא רלוונטי כל כך לענייננו.  
<יעקב אשר (יהדות התורה):>
זה לא נופל על אף אחד שהוא מסכן. זה מכסה את זה. אני מקבל את הצעתו של היושב-ראש לגבי גודל החנות, רק השאלה אם לא יכדררו אותנו אחר כך עוד פעם.
<איתי עצמון:>
אפשר לכתוב בדברי ההסבר שבעת ההכנה לקריאה שנייה ושלישית הוועדה תבחן את הגבלת גודל החנות. 
<לאה ורון:>
האם נדרשת הגבלה של שטח רצפתו של בית העסק, ואם כן, כמה.

<נמרוד הגלילי:>
גם אם זה יהיה קמעונאי גדול, אני חושב שעדיין צריכה להיות הגבלה על שטח המכירה. 

<היו"ר איתן כבל:>
תקיימו ביניכם את הדיון לגבי השאלה אם לכתוב מספר שמגביל את שטח הרצפה. עד הקריאה השנייה והשלישית תקבלו ביניכם את ההחלטה אם יותר נכון שיהיה מטראז'.  

<נעמי הימיין רייש:>

או להשאיר את הנוסח איך שהוא עכשיו.

<יעקב אשר (יהדות התורה):>
2,500 זו סתם ירייה. נעמי, את לא יודעת אפילו להסביר את זה.

<הילה דוידוביץ- בלומנטל:>
הבעיה שלנו היא שזה כתוב במפורש. 
<יעקב אשר (יהדות התורה):>
זה חוזר לוועדת שרים.

<היו"ר איתן כבל:>
אנחנו אומרים ש-2,500 לא יהיה, זה פשוט לגחך את עצמנו. אם אני כותב פה 2,500, אני מגחך את עצמי, זה קשקוש. הלכנו לקראת כותרת שנותנת את ההגדרה המדויקת. אני לא סוגר שם את הגולל. לקראת קריאה ושנייה שלישית יהיה דיון, המציע יבוא איתכם בדין ודברים לפני שזה מגיע לוועדת שרים, הוא יגיד לכם את עמדתו. 

<הילה דוידוביץ- בלומנטל:>
בהחלטה שלפניי כתוב שהצעת החוק תוחזר לדיון בוועדת שרים לפני הקריאה הראשונה.
<היו"ר איתן כבל:>
זה מה שאני אומר.

<יעקב אשר (יהדות התורה):>
יש חנויות שהן גדולות ולא קמעונאי גדול. צריך לחייב את המקומות שיש בהם מבצעים על משקל, גם אם הם לא קמעונאי גדול. שם צריך לחייב. שם זה ממש קריטי. זה מסבך קצת את העניין. זה צודק, רק השאלה אם חכם לעשות את זה. 
<היו"ר איתן כבל:>
היפה בחקיקה זה שהיא לא באה לתת צדק מוחלט. היא לא יכולה גם לתת צדק מוחלט. 
<יעקב אשר (יהדות התורה):>
אולי נפתור את זה בזה שיהיה המטראז'.

<איתי עצמון:>
אני מציע להסמיך את השר, באישור הוועדה, להחיל את הסעיף המוצע גם על סוגי עוסקים נוספים או קמעונאים בהיקף פעילות אחרת. 




(ב) השר רשאי לקבוע בתקנות חובת הצבת מכשירי שקילה בכמות



שונה וכן לשנות את שטח הרצפה שסעיף זה יחול לגביו.

כמובן שיהיה צריך לשנות את הסעיף הזה. 

<היו"ר איתן כבל:>
בהתאם לסעיף (א). 

<יצחק קמחי:>
אנחנו עובדים עדיין עם מכשירי שקילה לפי פקודה משנת 1947. יש לנו מכשירי שקילה מכניים. כדי שלא נגיע למצב הזה, אני מציע להסמיך את השר לקבוע סוגים של מכשירים.
<איתי עצמון:>
הוראות לעניין סוגי מכשירי שקילה?

<יצחק קמחי:>
גם לגבי סוג המכשיר, אם אנחנו צריכים לפקח או לא לפקח.
<היו"ר איתן כבל:>
אני מקבל. 
<יעקב אשר (יהדות התורה):>
השאלה אם נכון להגיד "לפני התשלום" בסעיף קטן (א). אולי זה צריך להיות לפני עמדת התשלום.
<היו"ר איתן כבל:>
תבחנו את זה, זה עניין ניסוחי.

<איתי עצמון:>
אני אקרא את סעיף (ב) בנוסחו החדש. 

(ב) השר רשאי לקבוע הוראות לעניין מכשירי שקילה וכן להחיל את 
הוראות סעיף קטן (א) על סוגי עוסקים נוספים.  
אני מפנה את תשומת הלב לכך שכמעט כל התקנות מסוג זה בחוק הגנת הצרכן טעונות אישור ועדה. אני מציע שגם כאן יהיה כך.
<היו"ר איתן כבל:>
אני מעלה להצבעה את סעיף 1 עם התוספות והתיקונים. 
<איתי עצמון:>
אני חושב שראוי לקבוע מועד כניסה לתוקף, כדי לתת זמן היערכות לתיקון. 

<חנה וינשטוק טירי:>
צריך גם סעיף אכיפה.

<היו"ר איתן כבל:>
בין קריאה ראשונה לשנייה ושלישית תביאו לנו את ההתייחסות לשני העניינים האלה.
<איתי עצמון:>
צריך לציין את העלות התקציבית בדברי ההסבר.
<שירה דימניק:>
אין עלות מבחינת תקציב המדינה, העלות היא של העוסקים.
<היו"ר איתן כבל:>
מי בעד סעיף 1 עם כל תוספות והשינויים?

הצבעה

בעד – פה אחד 

נגד – אין 

נמנעים – אין 

הצעת חוק הגנת הצרכן (תיקון – הצבת מכשיר שקילה במכר טובין לפי משקל), התשע"ז-2017, אושרה.
<היו"ר איתן כבל:>
תודה רבה, הישיבה נעולה.
<הישיבה ננעלה בשעה 12:05.>

